次韻思禹思晦見寄二首  其一
作者：釋德洪
朝代：宋

paragraphs: 新詩夜讀寒更盡，兄弟盡容窺所藴。
此詩未暇數奇趣，談笑先看押難韻。
家在筠溪白石灘，後堂分得玉千竿。
遥知華屋青燈夜，想見對牀風雨寒。
湘山曉學愁眉淺，思歸憑高意凝遠。
貫珠妙語肯寄我，暴富人驚呼北阮。
何時促詔紫宸對，草制千言倚馬待。
才高合在明光宫，忍令流落江湖外。
我漁意不在金鱗，湘浦華亭一樣春。
苑頭佐舟未乾沒，問法僧來寂寞濱。
古師政與人意合，有問自應忘所答。
一波纔動衆波隨，光徧千燈無壞雜。